钦定古今图书集成/明伦汇编/官常典/第707卷 > 路中大夫
## 钦定古今图书集成/明伦汇编/官常典/第707卷 > 路中大夫

按《史记齐悼惠王世家》：齐孝王十一年，吴王濞、楚王
戊反，兴兵西告诸侯曰：“将诛汉贼臣晁错，以安宗庙。”
胶西、胶东、菑川、济南皆擅发兵应吴楚，欲与齐。齐孝
王狐疑，城守不听，三国兵共围齐。齐王使路中大夫
告于天子，天子复令路中大夫还告齐王：“善坚守，吾
兵今破吴楚矣。”路中大夫至，三国兵围临菑数重，无
从入。三国将劫与路中大夫盟曰：“若反言汉已破矣，
齐趣下三国，不且见屠。”路中大夫既许之，至城下，望
见齐王曰：“汉已发兵百万，使太尉周亚夫击破吴、楚，
方引兵救齐，齐必坚守。无下”三国将诛路中大夫。齐
初围急，阴与三国通谋，约未定，会闻路中大夫从汉
来，喜。及其大臣乃复劝王毋下三国。居无何，汉将栾
布、平阳侯等兵至齐，击破《三国》兵，解齐围。